Extret del treball de Mònica Muñoz Roure
Treball de recerca per conèixer el moviment associatiu de Castellbisbal, al final del franquisme.

http://entitatscastellbisbal.blogspot.com.es/p/blog-page.html

 **L'Associació de Pares de Família de la Parròquia de Sant Vicenç.**

Malgrat el seu nom, l'**Associació de Pares de Família** tenia una clara voluntat de transformació social i de lluita pel canvi de règim. Les persones que l'integraven tenien un marcat aire catalanista i una clara intencionalitat política. El seu objectiu era acabar amb el franquisme i avançar cap a la democràcia per construir un país nou, modern i amb clara vocació catalanista.

Es tractava d'una associació que va néixer fruit de la necessitat de veïns del poble que volien reunir-se i trobar-se amb grups afins per compartir idees, pensaments i per construir un futur que veien d'una forma similar.

Malgrat tot, va ser una entitat tolerada per l'Església. Potser hi va ajudar el fet que les persones que la integraven eren catòliques, creients i practicants i estaven molt vinculades a l'Església. Això, juntament amb el fet que es reunien al *Centro* i que la seva activitat tenia el vistiplau de qui llavors era el capellà de Castellbisbal,  Mossèn Llorenç Carrau, va permetre que l'associació pogués fer reunions i començar a planificar activitats.

Entre aquestes, van destacar les reiterades peticions per aconseguir que es puguéssin fer classes de català per a adults o la sol·licitud de catalanització dels noms dels carrers del poble. Una acció, aquesta última, que es va realitzar en col·laboració amb moltes d'altres persones del municipi i que va acabar amb una acusació per sedició que mereix un capítol a part.

En general buscaven fer actes compromesos, que necessitaven el permís del Govern Civil de Barcelona i presentaven instàncies a l'Ajuntament amb l'objectiu que calgués plantejar noves formes de plantejar el govern local: des de la construcció de nous espais d'oci fins a la necessitat que l'Ajuntament s'adherís a causes i projectes promoguts per entitats com Òmnium Cultural, per exemple.

Una de les accions per les quals més es recorda l'Associació de Pares de Família va ser la petició de crear nous llocs d'esbarjo per a nens, joves i famílies. D'aquesta manera, van posar en marxa el projecte de construcció de l'actual Parc del Castell. Gràcies a la donació dels terrenys per part d'un propietari i de setmanes de feina desinteressada de nombrosos veïns del poble, es va poder construir un espai i crear un gran parc públic.

La llavor de...

L'Associació de Pares de Família va ser una escola de política per a les persones que la integraven que, amb la legalització dels partits, van deixar l'associació per actuar des de la política.